Det var formentlig millimeter fra at gå helt galt, da en nu 68-årig kvinde angreb en mand med kniv i august under et opgør i en villa i Hirtshals. Et af stikkene ramte manden i brystet og forårsagede en stor blodansamling foran hjertet. Det fremgår af det anklageskrift, som politiets anklager møder med, når sagen oprulles ved Retten i Hjørring onsdag. Også knivstik i låret Den alvorlige episode fandt sted ved aftenstid 3. august. Uvist af hvilke årsager angreb kvinden manden med en kniv, som hun først huggede i låret på ham, hvorefter hun stak kniven i hans bryst. Kort efter nåede politiet frem til villaen. Betjentene gav manden førstehjælp, mens de ventede på ambulancen, og han slap med livet i behold. Kvinden blev anholdt kort efter og varetægtsfængslet næste dag. Hun var oprindeligt sigtet for drabsforsøg, men det er nu ændret til en tiltale for vold af særlig rå, brutal og farlig karakter. Før retssagens start er det ukendt, hvordan kvinden forholder sig til politiets tiltale mod hende.

Opsummering:
Voldsomt knivangreb i villa for Retten i Hjørring onsdag.